recursal/SuperWikiNEXT-32B huggingface dataset:
**Barbroteateret** i Vikna ble stiftet i 1990. Teatergruppa er bygget rundt friluftsspelet *Barbro – vegen mot bålet*, som hadde urpremiere på Vågsengtunet 3. juli 1988.

Arbeidet med spelet startet i 1984, og bygger på sagn og historisk materiale fra kommunen, om Barbro Hasfjord som ble brent som heks i 1647/1648, etter å ha blitt beskyldt for å forvolde all ulykke som skjer menneskene rundt henne. Spelet samler mange frivillige aktører. Rollen som Barbro var delt mellom fem skuespillere, som spilte henne i fem *bilder* eller livsfaser.

Barbroteateret fikk Nord-Trøndelag fylkes kulturpris i 1991. Spelet var eneste norske representant på en internasjonal amatørteaterfestival i Halden 1991. Spelet ble også vist på Nordisk råds kvinnekonferanse i Oslo 1988 og på Sverresborg folkemuseum i Trondheim 1990.

Barbroteatret skal i 2020 sette opp en ny forestilling basert på den samme historien om Barbro Hasfjord; denne gangen i en konsertversjon med sang, dans og musikk. Kjellrunn Åsgard står for manus i begge versjonene.

Referanser
----------

1. ↑  « I 30 år har Barbroteateret formidlet namdalsk kystkultur til folket ». *Namdalsavisa, 23.10.2018*
2. ↑  «Digitalt fortalt: Barbro Hasfjord». Digitalt fortalt. Besøkt 2. juli 2014.
3. ↑  Åge Hartviksen. «Barbro Hasfjord, brent som heks på Vikna i 1647». I: *Årbok for Vikna* 1984
4. ↑  «'Barbro' kles opp i ny drakt». *Ytringen*, 9.7.2019
5. ↑  « – Det foregår hekseprosesser i dag også ». *Namdalsavisa, 24.6.2019*

Eksterne lenker
---------------

* Offisielt nettsted

Portal: Litteratur
**Hauglandsvatnet** er en langstrakt innsjø i Oselvvassdraget i Bergen kommune i Hordaland. Det ligger i Hauglandsdalen i Fana, nordøst for Kalandseidet. Vatnet ligger 53 meter over havet og har et areal 0,61 km². Det er rundt fire kilometer langt, men bare 250 meter bredt på det bredeste.

Det ligger flere øyer i vatnet, hvorav Holmen og Langøyna er de største. Langøyna er 500 meter lang, men bare 50-70 meter bred. Det ligger hyttebebyggelse på sørenden av øya, som et knyttet til fastlandet med ei gangbru.

Hovedtilløpet til vatnet er den rundt 150 meter lange elva fra Fjelltveitvatnet, som ligger fire meter høyere enn Hauglandsvatnet. Mindre bekker renner inn i vatnet fra begge sider. Fra Hauglandsvatnet går den rundt 250 meter lange elvestrekningen Straumane ned til Bahusvatnet, som ligger bare noen desimeter lavere.

Fylkesvei 164 og mesteparten av bebyggelsen ligger på vestsida av vatnet. I nord ligger gården Haugland, som har gitt navn til vatnet. Østsida av vatnet er stort sett skogkledt og ubebygd, bortsett fra helt i sør.

Referanser
----------

1. 1 2 3  «NVE Atlas». *Vassdrag – Innsjødatabase.*  Norges vassdrags- og energidirektorat. Besøkt 12. november 2014
2. ↑  «NVE Atlas». *Vassdrag – Nedbørfelt – Regine-enhet.*  Norges vassdrags- og energidirektorat. Besøkt 1. juni 2015

|  |  |
| --- | --- |
| Oppslagsverk/autoritetsdata | Bergen byleksikon **·** Sentralt stedsnavnregister
 |
**Gov. William Aiken House**, også kalt **Aiken-Rhett House** eller **Robinson-Aiken House**, er et museum i Charleston i Sør-Carolina i USA, i et hus som ble bygd i 1820 i bydelen Wraggborough sentralt i Charleston. Det har adressen 48 Elizabeth Street, oppkalt etter Elizabeth Wragg som var datter av Joseph Wragg og gift med Peter Manigault. Huset er det best bevarte hjemmet fra tiden før den amerikanske borgerkrigen i Charleston. Det var hjem for guvernør i South Carolina William Aiken, Jr. og før det for faren William Aiken, som var eier av South Carolina Canal and Railroad Company. Huset ble tatt opp i National Register of Historic Places in 1977. Historic Charleston Foundation driver museet som et historisk hus sammen med Nathaniel Russell House. Museet dokumenterer også livet til slavene som bodde der.

Referanser
----------

1. ↑  McNulty, Kappy (15. mars 1977). «Governor William Aiken House, Robinson-Aiken House» (pdf). *National Register of Historic Places - Nomination and Inventory*. Besøkt 10. juni 2012.
2. ↑  «Aiken-Rhett House Museum | National Trust for Historic Preservation» **(engelsk)**. Arkivert fra originalen 15. september 2018. Besøkt 2. desember 2019.
3. ↑  «Governor William Aiken House, Charleston County (48 Elizabeth St. Charleston)». *National Register Properties in South Carolina listing*. South Carolina Department of Archives and History. Besøkt 3. april 2008.

Eksterne lenker
---------------

* (en) Offisielt nettsted Rediger på Wikidata

* (en) Governor William Aiken House – kategori av bilder, video eller lyd på Commons Rediger på Wikidata
Våpenskjoldet som brukes av Barcelona kommune
Barcelona kommune er en av de fire offentlige administrasjonene med politisk innflytelse i Barcelona. Bystyret har sin opprinnelse i De hundres råd, som ble oppløst i 1714. Siden 1979 har politikerne i bystyret blitt valgt av byens innbyggere hvert fjerde år. Det holder til i rådhuset ved Plaça de Sant Jaume i Barri Gòtic, rett ovenfor bygninga til Katalonias regjering, Palau de la Generalitat de Catalunya.

Kommunens oppgaver er å administrere de fleste av byens offentlige tjenester, som byplanlegging, transport, avgifter, sikkerhet, barnehager, biblioteker og lignende.

Den nåværende ordføreren er Xavier Trias, som representerer Katalonias sosialistparti.

Se også
-------

* Liste over Barcelonas ordførere

Eksterne lenker
---------------

* Offisielt nettsted Rediger på Wikidata

* (en) Ajuntament de Barcelona – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** SUDOC **·** ULAN **·** NKC **·** BNE **·** EU mva-nr.
 |
**Konvallroteter** (*Korscheltellus lupulinus*) er en sommerfugl som tilhører familien rotetere (Hepialidae). Selv om arten er vanlig over det meste av Europa, finnes det bare ett gammelt, usikkert funn fra Norge.

Utseende
--------

En middelsstor (vingespenn 24–39 mm, hunnen større enn hannen), gulbrun eller gråbrun sommerfugl. Som vanlig for rotetere er kroppen sylindrisk, antennene ganske korte og for- og bakvingene nokså like på form. Vingene er ganske tynt skjellkledte, særlig hos hunnen, og skjellene faller lett av slik at eksemplarer som har flydd en stund gjerne har deler av vingene snaue. Begge kjønn har en bølgete, hvit stripe i forvingen som i vingens innerste del går langs bakkanten før den skrår forover og ender i vingespissen. Denne er mest tydelig hos hannen. Vingefrynsene er gråaktige hos hunnen, hos hannen vekselvis grå og gulaktige. Larven er 30–40 mm lang når den er fullvoksen, hvit eller lysgul med korte, mørke børster.

Levevis
-------

Denne arten finnes på frodige, urterike, åpne områder som blomsterenger og lysninger i skogen. De voksne sommerfuglene flyr i mai – juni, fra rundt en time før solnedgang til rundt en time etter. På slutten av denne perioden kommer de gjerne til lys. Hunnene sitter i vegetasjonen og sender ut feromoner som de flygende hannene følger. Paringen varer en halv til én time, hannen henger da ned under hunnen. Etter paringen legger hunnen egg neste morgen eller formiddag. Hun flyr lavt over vegetasjonen, lander hyppig på strå eller stengler og slipper fra seg noen egg om gangen. Larvene lever på røttene av mange ulike urter, også kulturplanter som potet og gulrot. I Norden synes den særlig å være knyttet til liljekonvall (*Convallaria majalis*). Larveutviklingen tar to år.

Utbredelse
----------

Den er utbredt i den vestlige delen av Europa, østligst til Hellas. I Norge er det publisert en del funn av den, men alle bortsett fra ett funn fra Halden, Østfold i 1906 dreier seg om forvekslinger med andre arter.

Kilder
------

* Bengtsson, B.Å. Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 73–91. ISBN 978-91-88506-60-3
* Aarvik, L. Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Norges sommerfugler*, konvallroteter:
* Nettsiden *Svenska Fjärilar*, med bildegalleri: [*død lenke*]
* *Hepialus lupulinus* på UK moths:

Eksterne lenker
---------------

* (en) *konvallroteter* i Global Biodiversity Information Facility Rediger på Wikidata

* (en) *konvallroteter* hos Fauna Europaea Rediger på Wikidata

* (en) *Kategori:Korscheltellus lupulina* – bilder, video eller lyd på Wikimedia Commons Rediger på Wikidata

* (en) *Korscheltellus lupulinus* – galleri av bilder, video eller lyd på Wikimedia Commons Rediger på Wikidata

* *Hepialus lupulina* – detaljert informasjon på Wikispecies Rediger på Wikidata
Arbeidsplasser ved en kontrollsentral i Washington, USA.
En **kontrollsentral** er en områdekontrollenhet eller en kolokkert område- og innflygningskontroll i lufttrafikktjenesten som kontrollerer og overvåker underveis-flyginger.

I Norge er det tre kontrollsentraler: Bodø Kontrollsentral i Bodø, Stavanger Kontrollsentral på Sola, og Oslo Kontrollsentral i Røyken. Avinor arbeider med å redusere dette antallet. Det har lenge vært målet å redusere til to (sør og nord), men Avinor vurderer også om man skal redusere antallet til kun én. Det ble i 2004 bestemt at Kontrollsentral Sør skulle legges til Stavanger og Kontrollsentral Nord til Bodø. Trondheim Kontrollsentral (allokert på Trondheim lufthavn, Værnes) ble derfor lagt ned i 2005 og ansvarsområdet ble overført til Bodø Kontrollsentral.

* Når en kontrollsentral kun inneholder en områdekontroll, kalles dette gjerne et «Area Control Center» (ACC).
* Når en kontrollsentral inneholder både område- og innflygningskontroll, kalles dette gjerne et «Air Traffic Control Center» (ATCC).

Referanser
----------

1. ↑  «Avinor forbereder seg på konkurranse i luftrommet». Avinor. 2. mars 2011. Besøkt 4. november 2011.
Landskap som viser breksje (pilen) ved Alamo-nedslaget, nær Hancock Summit i Pahranagat-fjellene i Nevada.
**Alamo-nedslaget** eller **The Alamo Impact** er et nedslagskrater i Nevada i USA. Kratret oppsto da en komet traff det som da var et gruntvannsområde på kontinentalsokkelen for om lag 367 millioner år siden. Nedslaget bevirket en tsunami på opp mot 300 meters høyde. Kratret som oppsto på havbunnen hadde en diameter på 50-80 km, og en tror at kometen må ha hatt en diameter på minst 1 km.

Nedslaget er et av de mest tydelige som finnes på jorden i dag, og dermed et av de mest nøyaktig daterte nedslagshendelsene. Det skjedde i alderen frasnium i devontiden, for om lag 367 millioner år siden. Selv om omfanget av nedslaget er tydelig nok, vet en ikke nøyaktig hvor nedslaget var, eller den nøyaktige diameteren til kratret.

Nedslaget er oppkalt etter byen Alamo i nærheten av nedslagskratret.

Kilder
------

* (no) The Alamo Impact i Store norske leksikon

|  |  |
| --- | --- |
| Oppslagsverk/autoritetsdata | Store norske leksikon
 |
**Alamut** var en gang en fjellfestning i de karrige fjellene sør for Kaspihavet, nær Qazvin, rundt 100 km fra dagens Teheran i Iran. Bare ruiner er igjen av denne festningen i dag.

Festningen ble bygd i 840 ifølge Hamdollah Mostowfi på 2100 meters høyde. Den ble bygd på en måte som hadde bare en mulig inngang, noe som gjorde det ekstremt vanskelig å erobre festningen. Fortet har et uvanlig system for vanntilførsel.

I 1090 ble festningen invadert og okkupert av de mektige hashshashin (som har gitt navnet til engelske *assasins*, «snikmordere»), og ble da kjent for sine hager og bibliotek. Ruinene av 23 andre festninger fins i nærheten. 

Alamut-festningen ble ødelagt 15. desember 1256 av Hulagu Khan som del av den mongolske offensiven på det islamske Sørvest-Asia. Selve festningen kunne ikke tas, men Ruknuddin Khor-shah overgav den uten kamp, i et forgjeves håp om at Hulagu ville vise nåde.

Kilder
------

* (besøkt 23. februar 2005)

Eksterne lenker
---------------

* (en) Alamut Castle – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | GeoNames
 |
CZ 550 elefantrifle kamret for villkattpatronenn .585 Gehringer.
**CZ-550** er en sylinderlåsrifle produsert av Česká Zbrojovka. Riflen har mange likheter med Mauser 98, men er ikke en eksakt kopi. CZ 550-serien er tilgjengelig med middels eller magnumlengde låskasse.

Teknisk
-------

Lik som på M98 har CZ 550 systemet kontrollert mating bestående av en ikke-roterende utdragerklo som griper patronen før den føres inn i kammeret og gir slipp når hylsen kastes ut ved hjelp av utstøteren i låskassen. Sluttstykket har to låseklakker på sluttstykkehodet, samt en tredje reserveklakk under hevarmen.

Ulikt Karabiner 98k er hevarmen er bøyd nedover og bakover for å gjøre det mulig å bruke kikkertsikte. Sikringen er en horisontal variant som gjør det mulig å bruke lavt montert kikkertsikte. Sikringen har to stillinger, og er montert bak på høyre side av sluttstykket. Sikringen låser både sluttstykket og avtrekkerhaken. Ulike modeller av CZ 550 fås med enten fast eller avtagbart magasin.

Avtrekket fungerer som direkteavtrekk under vanlig bruk, men kan også skyves frem for å brukes som snellertavtrekk. Fra fabrikk er direkteavtrekket vanligvis stilt inn på 1500 gram, mens snellertavtrekket er stilt inn på 700 gram. Begge innstillingene er justerbare.

De fleste modellene av CZ 550 fås med 19 mm svalehaleskinne på fremre og bakre låskassebro, som gjør det mulig å feste kikkertmontasjer.

Referanser
----------

1. ↑  «CZ 550 American Safari Magnum Bolt-Action Rifle». Besøkt 6. juli 2017.
2. ↑  «Archived copy». Arkivert fra originalen 15. september 2008. Besøkt 21. november 2008.
LMA002
**Lamborghini LMA002** var en prototype på et terrengkjøretøy, bygget av den italienske bilfabrikken Lamborghini. Det var en etterfølger etter Lamborghini LM001, og ble først presentert på bilutstillingen i Genève i 1982.

Lamborghini så endelig problemene med sin første løsning (Lamborghini Cheetah og LM001), og bestemte seg for å flytte motoren foran. Dette gjorde det nødvendig med en full redesign av chassiset. Dette var første gang den 332 hestekrefter sterke V12-motoren fra Lamborghini Countach ble satt i et terrengkjøretøy, noe som ga LMA002 betraktelig flere krefter enn sine forgjengere, noe som var nødvendig grunnet den høye vekten på 2.600 kg. Dessuten frigjorde motorens flytting stor plass bak i bilen, noe som gjorde det mulig å få plass til enda seks passasjerer.

Den økte vekten gjorde det nødvendig med en redesign av understellet, og dessuten måtte bilen utstyres med servostyring. En femtrinns girkasse med hydraulisk clutch ble benyttet, og for første gang kunne kjøretøyets firehjulstrekk slås av, slik at det kun var bakhjulene som drev kjøretøyet hvis ønskelig. Alle karosserideler var flate og rette for å gjøre det enklere å skuddsikre bilen senere, og hele taket og dørene kunne fjernes.

Kun étt eksemplar ble bygget av LMA002, men etter mange forandringer og justeringer ble det bestemt at designet var klart for produksjon, og Lamborghini LM002 var født.

Eksterne lenker
---------------

* LamboCars: LMA002 Spesifikasjoner Arkivert 20. september 2006 hos Wayback Machine.

| * v
* d
* r
Virksomheter i Volkswagen-konsernet |
| --- |
| 
* Audi
* Bentley
* Bugatti
* Lamborghini
* SEAT
* Škoda
* Volkswagen

 |

| * v
* d
* r
Lamborghini |
| --- |
| Nåværende modeller | 
* Gallardo
* Gallardo Spyder
* Murciélago
* Reventón

 |
| Tidligere modeller | 
* 350GT
* 400GT
* Countach
* Diablo
* Espada
* Islero
* Jalpa
* Jarama
* LM002
* Miura
* Silhouette
* Urraco

 |
| Konseptbiler | 
* 350GTV
* 400GT Monza
* Athon
* Bravo
* Cala
* Canto
* Cheetah
* Concept S
* Estoque
* Flying Star II
* Genesis
* Insecta
* LM001
* LMA002
* LM003
* LM004
* Marco Polo
* Marzal
* Miura Concept
* Portofino
* Raptor
* Sesto Elemento

 |
**Konvektiv tilgjengelig potensiell energi** (engelsk: *Convective Available Potential Energy*, CAPE) er et uttrykk brukt innen meteorologi for energimengden en luftpakke ville hatt om den ble løftet til en bestemt høyde i atmosfæren. CAPE blir målt i joule per kilogram luft (J/kg). Alle verdier større enn 0 J/kg indikerer instabilitet og at utviklingen av tordenvær er mulig. 

Tordenvær oppstår når luftpakker blir løftet vertikalt. Atmosfæren er varm ved overflaten, men blir gradvis kaldere med høyden. Når luftpakker blir avkjølt senere enn i omggivelsene rundt, vil den bli varmere og få mindre tetthet enn omgivelsene. Pakken vil da fortsette å stige gjennom atmosfæren så lenge omgivelsene er kaldere enn luftpakken. 

I ekstreme tilfeller med kraftig uvær kan CAPE-verdiene komme over 5000 J/kg. To timer før Oklahoma ble rammet av en kraftig tornado i mai 1999, ble CAPE-verdiene over Oklahoma City målt til 5885 J/kg. Et par timer senere raste en F5 tornado de sørlige forstedene av byen. 

Uvær og tornadoer kan imidlertid oppstå i områder med mye lavere CAPE-verdier.

Eksterne lenker
---------------

* En kort beskrivelse av CAPE Arkivert 8. april 2009 hos Wayback Machine. (engelsk)
**Lars Anton Andersen** (1891–1967), med tilnavnet *«Lars Faen»*, var en norsk hvalfanger og hvalfangstbestyrer.

Andersen skal ha skutt rundt 7000 hval i løpet av sin 55 år lange karriere og regnes som Norges beste hvalskytter.

I mellomkrigstida, da hvalfangsten i Antarktis var på topp, var Andersen en kjent, omtykt og mye omtalt mann i Norge. Populariteten sank da han mot slutten av 1930-tallet gikk i tjeneste som fangstbestyrer hos et tysk hvalfangerselskap. I 1940 meldte han seg inn i NS, og i 1941 gikk han inn i NS Kamporganisasjon, eliteorganet for de ivrigste NS-medlemmene. Han meldte seg ut av NS i 1944.

Under landsvikoppgjøret ble Andersen idømt et halvt års fengsel, delvis rettighetstap og fradømt hele sin formue på én million kroner. Dommen fra Sandefjord byrett var på ett år, men Høyesterett reduserte straffen til 6 måneder av .

Etter krigen var Andersen utestengt fra deltakelse i norske hvalfangstekspedisjoner. Han emigrerte til Argentina og for å omgå et forbud mot at nordmenn deltok i ikke-norske hvalfangstekspedisjoner, tok han argentinsk statsborgerskap. Tidlig på 1950-tallet deltok han som skytter på Aristoteles Onassis' *Olympic Challenger*-ekspedisjon, som på tvers av internasjonale overenskomster drev fangst på utrydningstruede og vernede hvalbestander.

På midten av 1950-tallet samarbeidet Andersen om å avsløre Onassis' ulovlige fangstmetoder, og fikk fra slutten av 1950-tallet delta i norske hvalfangstekspedisjoner igjen. Hans siste tokt var som fangstbestyrer på hvalkokeriet *Norhval*.

Referanser
----------

1. 1 2  «Sandefjords Blad 1946.01.03». Norge;Vestfold og Telemark;;Sandefjord;;;;. s. 1 og 4.
2. ↑  «Sandefjords Blad 1947.03.17». Norge;Vestfold og Telemark;;Sandefjord;;;;. s. 1.

Kilder
------

* Fredrik Wandrup : *Lars Faen: Hvalfangst-helten som ble nazi-profitør*, *Dagbladet* 10. mai 2919
* Oddvin Aune: *«Lars Faen» var verdens beste hvalskytter*, nrk.no/vestfold 23. juni 2019
* *En helt i sitt yrke - hvalskytter Lars "Faen" Andersen*, Digitalt museum

Litteratur
----------

* Arne Odd Johnsen og Joh.N. Tønnessen: *Den moderne hvalfangsts historie, 1959-70*
* Mirko Stopar: *Lars Faen. Fortellingen om Norges største hvalskytter.* Forlaget Press 2019, ISBN 978-82-328-0257-9

  


|  |  |
| --- | --- |
| Oppslagsverk/autoritetsdata | VIAF
 |
**Lars Andreas Robsahm** (født 24. januar 1787, død 5. juli 1864) var lensmann i Ringerike og tilhører Robsahm-slekten. Han besatte lensmannsstillingen i mer enn 50 år, fra 1811 og til sin død i 1864.

Særlig kjent ble Robsahm i forbindelse med Hattemakerfeiden i Hønefoss, der arbeidere gjorde opprør mot dårlige arbeidsforhold i 1851. Robsahm prøvde å slå ned opprøret, men ble overmannet av folkemengden som holdt ham hengende opp-ned utenfor Hønefoss-broen. Situasjonen må ha vært både skremmende og ydmykende for lensmannen.

Seinere fikk Robsahm tilkalt soldater med kanoner fra Christiania og slik slått ned opptøyene. Han fengslet også flere mennesker som var del av opptøyene, hvorav to av disse døde i fangenskap. Den ene av disse, Helge Gunbjørnsen Tytodden – som var den som hadde holdt lensmannen utenfor broen – druknet mens han satt fengslet på Robsahms gård Fredenshavn.

Referanser
----------

1. ↑  «Oversigt: Fredenshavn - "Fredenshavn" - www.fredenshavn.no (besøkt 22. nov 2018, kl 13:52)». Fredenshavn. 22. november 2018. Arkivert fra originalen 22. november 2018. Besøkt 22. november 2018.

|  |  |
| --- | --- |
| Oppslagsverk/autoritetsdata | Historisk befolkningsregister
 |
Hero of Israel
**Hero of Israel** (hebraisk: גיבור ישראל, *helt av Israel*) er en israelsk militær utmerkelse som ble tildelt i Den arabisk-israelske krig 1948.

Etter at Israels forsvar (IDF) ble grunnlagt i mai 1948, var det ikke etablert et system for militære dekorasjoner. Mange soldater hadde utmerket seg i kampene og ble anbefalt av sine offiserer for utmerkelser. Det ble satt ned en komité for å utarbeide et system av dekorasjoner, og de laget en konkurranse der publikum ble invitert til å utforme medaljer. Våren 1949 var det fortsatt ikke tatt noen beslutninger på offisielle militære dekorasjoner. Det ble da bestemt at 12 dekorasjoner skulle gis til et utvalg soldater som var representative for de ulike forsvarsenhetene og som hadde utmerket seg ved den høyeste grad av heltemot.

Tallet 12 har en symbolsk betydning, basert på de tolv stammer av Israel. Tittelen *Hero of Israel* ligner den russiske utmerkelsen, *Hero av Sovjetunionen*. Den nyetablerte israelske landet hadde tette bånd til Sovjetunionen.

Prisutdelingen ble holdt den 17. juli 1949. Etter en militærparade var det  President Chaim Weizman,  Statsminister David Ben-Gurion og forsvarsminister Yaakov Dorisom tildelte dekorasjonen til mottakerne eller deres pårørende. 4 priser ble gitt Posthumt.

Etter denne seremonien fortsatte komiteen å arbeide med et system av dekorasjoner, uten å nå en løsning. Hero of Israel ble aldri tildelt på nytt. I stedet ble den i 1970 ble den erstattet med  *Medal of Valor*. Alle mottakere av Hero of Israel mottok automatisk *Medal of Valor* også.

Design
------

Utmerkelsen består av en rød sløyfe dekorert med Israels riksvåpen i gull.

Eksterne lenker
---------------

*
«Løvskog» omdirigeres hit. For andre betydninger, se Løvtrær og Tropisk lauvfellende skog.
Kart som viser utbredelse av temperert lauvskog i verden
Skogsbildet domineres av store løvtrær, og der det er mulig, som her i Frankrike, lavtvoksende vegetasjon langs bakken.
Temperert lauvskog i den sør-østlige delen av Australia; fra Snowy River national park. I motsetning til f.eks. i Europa, mister ikke disse trærne bladene om høsten.
**Den tempererte (nemorale) lauvskogen** er et av de store biomene på landjorda og ligger sør for den boreale barskogen. Den er ikke sammenhengende, men omfatter tre hovedområder i Øst-Asia, Europa og østlige Nord-Amerika. Disse områdene hører til de tettest befolkede områdene på jorda, og det meste av den tempererte lauvskogen er gått tapt til fordel for jordbruk, eller den er sterkt endra ved treslagskifte og intens skogsdrift. Den norske edellauvskogen er en nordlig utløper av den tempererte lauvskogen i Europa.

Klima og jordmonn
-----------------

Klimaet varierer mye innafor biomet, men generelt er det rikelig med nedbør i vekstsesongen.
Bladfellinga gir et tjukt strøsjikt og en rik fauna av nedbrytere. Nedbrytinga går likevel langsommere enn i den tropiske regnskogen, og det øvre jordlaget er humusrikt og et viktig lager for plantenæringsstoff. Jordsmonnet er brunjord.

Vegetasjon
----------

Skogbildet domineres av store løvtrær som feller blada om høsten: eik, bøk, lønn, lind, hassel og kastanje. Pga. det tette kronetaket er ofte busksjiktet sparsomt, men der lysforholda tillater det, kan busksjiktet være godt utvikla. Artsrikdommen av trær og busker er størst i Øst-Asia, noe mindre i Nord-Amerika og minst i Europa.

Feltsjiktet kan deles i to hovedgrupper: En vårflora som blomstrer før trærne har fått blad (for eksempel blåveis), og en skyggetålende sommerflora (for eksempel gaukesyre).

Fauna
-----

Karakteristiske arter er villsvin, hjort, rådyr og dåhjort. Ulv og bjørn har gått sterkt tilbake pga. jakt. Mindre rovpattedyr som rødrev og ulike mårdyr er fortsatt vanlige.

Standfuglfaunaen er mer artsrik enn i de nordlige barskogene, men flere av de store rovfuglene er kraftig redusert. Trekkfuglfaunaen er svært artsrik.

Det tjukke strøsjiktet huser et stort antall arter av insekter, tusenbein og meitemark.

Se også
-------

* Tropisk lauvfellende skog
* Norges skoger
* Løvtrær

Litteratur
----------

* O. Gjærevoll (1992). *Plantegeografi* (2 utg.). Tapir. s. 35–37. ISBN 82-519-1104-4.
**Delio Cantimori** (født 30. august 1904 i Russi ved Ravenna, død 13. september 1966) var en italiensk historiker.

Liv
---

Faren var gymnaslærer, tilhenger av Giuseppe Mazzini og senere Gabriele d'Annunzio. Delio Cantimori vokste opp i Romagna. I 1924 ble han tatt opp ved Scuola normale superiore i Pisa, hvor han studerte filosofi under Giuseppe Saitta og Giovanni Gentile. I disse årene sluttet han seg til fascismen og skrev sine første historiske avhandlinger om renessansen.

I 1929 ble han gymaslærer i Cagliari, og i 1931 i Pavia, men samme år fikk han et stipend og kunne oppholde seg et år ved Universitetet i Basel. I 1933 fikk han et nytt stipend som gjorde at han kunne foreta en lang utenlandsreise for å samle materialer til sitt påtenkte verk om italienske kjettere på 1500-tallet. Dette utkom som *Eretici italiani del Cinquecento* i 1939.

I 1934 ble han ansatt ved forskningsinstituttet *Istituto italiano di studi germanici* («Det italienske instituttet for germanistikk») i Roma. I 1936 ble han privatdosent i kirkehistorie, og i 1939 ble han professor i moderne historie ved Scuola normale superiore i Pisa. I disse årene fjernet han seg etter hvert fra fascismen, inntil han i 1940 kom i kontakt med det italienske kommunistpartiet (PCI). I 1943 utga han en bok om italienske utopister og reformatorer, *Utopisti e riformatori italiani, 1794-1847*.

Fra 1948 til 1956 var Cantimori medlem av kommunistpartiet. Fra 1951 til 1952 utga han og hustruen Emma Mezzomonti en oversettelse av første bok av Karl Marx' *Kapitalen*.

Referanser
----------

1. 1 2 3 4   Autorités BnF, BNF-ID 12126782k, besøkt 6. mai 2023[Hentet fra Wikidata]
2. 1 2 3 4   Elenco degli alunni della Scuola Normale Superiore di Pisa dal 1847 al 1970, side(r) 17[Hentet fra Wikidata]
3. ↑   www.accademiadellescienze.it[Hentet fra Wikidata]
4. ↑  .

Litteratur
----------

* Piero Craveri: "CANTIMORI, Delio", i *Dizionario Biografico degli Italiani*, bind 18 (1975)

|  |  |
| --- | --- |
| Oppslagsverk/autoritetsdata | Deutsche Biographie **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ICCU **·** CiNii
 |
**Skanking** er en form for dans som blir praktisert innen reggae, ska, ska punk, ska-core, hardcore punk etch.
Selv om det er flere variasjoner av dansen, kan den hovedsakelig beskrives ved at danseren setter det ene benet frem mens han løfter kneet, for så å gjenta bevegelsen med det andre benet for deretter å bevege begge føttene tilbake. Danseren holder albuene bøyd og knyter nevene. Den høyre hånden kommer fremover når det venstre benet er fremme og omvendt. Når hånden ikke er bøyd fremover beveges den tilbake til hoften. Armer og hender brukes naturligvis, men fokuset er først og fremst på benene. Dette tillater musikere å danse mens de bruker hendene til å holde instrumenter.

Dansen har sin opprinnelse på 1950- og 1960tallet i jamaicanske dansehaller der ska ble spilt. Britiske mods og skinheads på 60-tallet adopterte denne typen dansen og tilpasset dem. Denne dansen fikk et oppsving igjen på 70- og 80-tallet i 2 Tone-tiden og har blitt overtatt av enkelte innen hardcore punk subkulturen. Punkeversjonen av dansen innebærer å stikke armene ut til siden og slik dytte inn i andre som gjør det samme. Disse utslagene med armene mens man danser i sirkel er også vanlig i det som kalles "wreckin" innen psychobilly.
Aftenbilde av Temple Bar på Paternoster Square
Horace Jones' minnesmerke ved Temple Bar
**Temple Bar** var i tidligere tider hovedporten inn i City of London fra vest, på grensa mellom City og Westminster. Selve porten ble fjerna i 1878 for å gi plass til en utvidelse av gatene Strand og Fleet Street, men er nå gjenreist på Paternoster Square ved St Paul's Cathedral.

Temple Bar var fra først av en kjetting spent mellom to stolper; i 1351 ble det bygd en port med porthus som inneholdt fengselsceller. Byens gapestokk sto ved Temple Bar, hvor også de henrettedes hoder ble satt på stake.

En ny port ble bygd av Christopher Wren i 1670-åra. Denne ble revet i 1878 og erstatta av Horace Jones' minnesmerke med en griff i bronse av Charles Birch på toppen. Wrens port ble gjenoppført i Theobalds Park i Hertfordshire, før den i 2004 kom tilbake til London, til Paternoster Square noe lengre øst.

Etter tradisjonen er Temple Bar det eneste stedet der den britiske monarken tillates å komme inn i City of London. Hun må her anmode Lord Mayor om adgang til byen, hvorpå Lord Mayor overrekker henne byens perlesverd. Deretter blir Temple Bar seremonielt lukket.
**Anton Stephan von Martini** (1792–1861) var en østerriksk general og diplomat, født i Transilvania.

Martini-slekten skal opprinnelig ha tilhørt den italienske adelen, men hadde vært i habsburgernes tjeneste som militære siden 1500-tallet. Anton Stephans far, Joseph von Martini, var generalmajor og kommandant på festningen i Timișoara (tysk: Temeswar). Faren ble adlet av keiseren i 1804, og hans etterfølgere fikk rett til tittelen som friherre.

Som ung offiser deltok han i flere slag under Napoleonskrigene. Han gikk deretter inn i ulike stabsstillinger i den keiserlige østerrikske armé, først og fremst i de italienske provinsene. Han opptrådte også som militærrådgiver for Kirkestaten i Roma; paven og de katolske habsburgerne var allierte. I 1838 ble Martini generalmajor og sjef for en av østerrikernes italienske brigader.

I 1843 ble han direktør ved Theresianische Militärakademie i Wien, og i 1846 fikk han grad av feltmarskalkløytnant.

I 1847 ble Martini, til tross for at han ikke hadde noen erfaring med sjøforsvar, utnevnt til viseadmiral og øverstkommanderende for marinen. Marinen var underlagt arméen og hadde sin største flåtestasjon i Venezia. Under revolusjonsåret 1848 brøt det ut opptøyer i Venezia, som italienere i marinen sluttet seg til, og Martini og hans stab ved marinekommandoen ble tatt til fange. Martini fryktet å lide samme skjebne som oberst Johann von Marinovich, som ble drept under opptøyene. Martini løslatt ved en fangeutveksling noen måneder senere og søkte seg tilbake arméen.

I 1849 ble Martini utnevnt til sendemann til Kongedømmet De to sicilier ved hoffet i Napoli. Han fratrådte av helsemessige grunner i 1860 og fikk samtidig den militære æresgraden felttøymester.

Referanser
----------

1. 1 2 3   Martini, Anton Stephan Ritter von (BLKÖ)[Hentet fra Wikidata]
2. 1 2 3 4 5 6   «Militär-Schematismus des österreichischen Kaiserthums», side(r) 45, utgivelsessted Wien, utgitt 1856[Hentet fra Wikidata]
3. ↑  «Martini, Anton Stephan Ritter von». *Biographisches Lexikon des Kaiserthums Oesterreich*. 17: 26. 1856. Wikidata Q88906631.
4. 1 2 3 4 5  von Wurzbach, Constantin (1867). «Martini, Anton Stephan Ritter von». *Biographisches Lexikon des Kaiserthums Oesterreich* **(tysk)**. 17. Wien. s. 26.
5. ↑  von Wurzbach, Constantin (1867). «Martini von Nosedo, Joseph Karl Ignaz Freiherr von». *Biographisches Lexikon des Kaiserthums Oesterreich* **(tysk)**. 17. Wien. s. 28.
Jardin d'Acclimatation
Boulogneskogen sett fra Eiffeltårnet
**Bois de Boulogne** eller **Boulogneskogen** er en park i den vestlige delen av 16. arrondissement i Paris, i nærheten av forstaden Boulogne-Billancourt.

Boulogneskogen var fra 1400-tallet kongelig dyrepark, men ble åpnet for almenheten på 1600-tallet. Stedet ble omgjort til en park av Napoleon III i 1852; den ble omvandlet i samband ved dette av arkitekten Georges-Eugène Haussmann. Den dekker ca. 8,5 km². Dermed er den langt større enn f.eks. Central Park i New York eller Hyde Park i London.

I Boulogneskogen finnes en zoologisk hage og de store hestekappløpningsbanene Longchamp og Auteuil.

I den nordlige delen av Bois de Boulogne ligger fornøyelsesparken Jardin d'Acclimatation. I nord er også samt tennisanlegget Stade Roland Garros.

Bois de Boulogne

Litteratur
----------

* Derex, Jean-Michel: *Histoire du Bois de Boulogne. Le bois du roi et la promenade mondaine de Paris*; Éditions L’Harmattan, Paris, 1997, ISBN 2-7384-5590-5
* Schediwy Robert, Baltzarek Franz: *Grün in der Großstadt. Geschichte und Zukunft europäischer Parkanlagen*, Wien 1982, ISBN 3-85063-125-7

Referanser
----------

1. ↑  *Nationalencyklopedin* multimedia plus, 2000 (uppslagsord Bois de Boulogne)
2. ↑  Carlquist, Gunnar, red. (1939). *Svensk uppslagsbok. Bd 4*. Malmö: Svensk Uppslagsbok AB. s. 844.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Store Danske Encyklopædi **·** Encyclopædia Britannica **·** VIAF **·** GND **·** LCCN **·** ISNI **·** GeoNames
 |
**Temperament and Character Inventory** (TCI) er en biososial modell for å identifisere personlige egenskaper. Modellen fungerer som en personlighetstest med en skala for gradering. Den er utviklet av psykiateren C. Robert Cloninger i 1993.[1] Cloninger har også utviklet personlighetstesten *Tridimensional Personality Questionnaire* (TPQ). 

Modellen består av fire såkalte temperamenter og tre karakterdimensjoner som personlighetsmålingen baserer seg på. Formålet med TCI er å kartlegge individuelle personlighetsforskjeller, både innenfor normalt omfang og psykopatologisk. TCI anvendes i psykiatri for kartlegging av mistilpassninger og psykopatologisk atferd. Et spørreskjema på 240 spørsmål er utviklet for å måle de ulike personlighetsdimensjoner.

Referanser
----------

1. ↑  Cloninger, C.R. Svrakic, D.M. & Przybeck, T.R. (1993). A psychobiological model of temperament and character. *Archives of General Psychiatry, 50*(12), 975-990.

Eksterne lenker
---------------

Washington University of St.Louis - TCI
En **statsadvokat** er en tittel brukt i flere land om en embedsmann innen påtalemyndigheten, dvs. en jurist, hvis arbeidsoppgave er å føre de mest alvorlige straffesaker på vegne av den offentlige påtalemyndighet, dvs. være aktor. I Danmark og Norge er påtalemyndigheten integrert i politiet, og statsadvokatene er overordnet politiet i påtalespørsmål og kan gi pålegg til politiet om gjennomføring av etterforskning.

Man finner tittelen *statsadvokat* brukt i Danmark og Norge, og den tilsvarende tittelen *Staatsanwalt* brukt på tysk. Statsadvokat brukes også som oversettelse av lignende titler i andre systemer, f.eks. *district attorney* i USA.

Norge
-----

Utdypende artikkel: Påtalemyndigheten i Norge

I Norge har en statsadvokat juridisk embedseksamen eller mastergrad i rettsvitenskap, og normalt minst ti års arbeidserfaring etter fullført utdannelse, gjerne som advokat/advokatfullmektig, politijurist (politifullmektig, politiadvokat) eller dommer/dommerfullmektig.

Statsadvokatene er underlagt Riksadvokaten og overordnet påtalemyndigheten innen politiet. De regionale statsadvokatembetene blir alle ledet av en førstestatsadvokat. I tillegg til titlene statsadvokat og førstestatsadvokat, finnes i straffeprosessloven titlene riksadvokatfullmektig, statsadvokatfullmektig og hjelpestatsadvokat. De to siste titlene blir i dag ikke brukt. 

I Norge har hver statsadvokat sitt eget embete som er tilknyttet et av ti regionale eller én nasjonalt embete som igjen er underlagt Riksadvokaten. Statsadvokatembetene er overordnet påtalemyndighetens tjenestemenn i politiet, hvorav de fleste har tittel politiadvokat eller politifullmektig. Den høyere påtalemyndighet er en fellesbetegnelse på alle statsadvokatembetene, Økokrim og Riksadvokaten.

En statsadvokat representerer påtalemyndigheten. Hovedregelen er at de prosederer saker med strafferamme over 6 år. Statsadvokatene prosederer også jevnlig for Norges Høyesterett.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |
***Kyunghyang Shinmun*** (eller ***Kyunghang Sinmun***) er en sørkoreansk dagsavis som gis ut i Seoul. Avisen kom ut første gang i 1946, etter initiativ fra den katolske kirken, derav avisnavnet, som kan oversettes til den latinske vendingen *Urbi et Orbi*. Avisen har ikke lenger noen forbindelse til den katolske kirken. *Kyunghyang Shinmun* heller sammen med *The Hankyoreh* mot en mer regjeringskritisk holdning i sin rapportering, og følger en «moderat, progressiv» redaksjonell linje.

*Kyunghyang Shinmun* ble midlertidig lagt ned av Syngman Rhees regime i mai 1959 for å ha trykket «falske ledere», men ble utgitt på nytt etter regimeskiftet i 1960.

I 1990 ble avisen kjøpt av chaebolet Hanwha. Hanwha gav opp kontrollen over avisa som en følge av Asiakrisen i 1997, samtidig som konkurrenten Hyundai gav opp å gi ut avisa *Munhwa Ilbo*. *Kyunghyang Shinmun* ble så kjøpt opp av sine egne ansatte.

Referanser
----------

1. 1 2 3 4 5 6  «Who is the Kyunghyang Shinmun (Kyunghyang Daily News)». *Kyunghyang Shinmun* **(engelsk)**. Arkivert fra originalen 22. desember 2015. Besøkt 28. september 2020.
2. ↑  «Korean Priest Who Fled Iron Curtain Preaches Here». *The Pittsburgh Press*. 18. mai 1950. Besøkt 10. januar 2011.
3. ↑  Shelton A. Gunaratne (2000). «Handbook of the media in Asia». Sage Publications. s. 620. ISBN 9780761994275. Besøkt 10. januar 2011.

Eksterne lenker
---------------

* (ko) Offisielt nettsted Rediger på Wikidata

* (en) Kyunghyang Shinmun – kategori av bilder, video eller lyd på Commons Rediger på Wikidata

Portal: Korea

|  |  |
| --- | --- |
| Oppslagsverk/autoritetsdata | VIAF **·** GND **·** ISNI **·** BNF **·** BNF (data)
 |
**Kyststengelfly** (*Amphipoea crinanensis*) er en sommerfugl som tilhører familien nattfly (Noctuidae). Den er funnet spredt nord til Troms i Norge.

Utseende
--------

Et middelsstort (vingespenn 28 – 32 mm), gulbrunt nattfly. Vingene har lange frynser langs ytterkanten. Forvingen har doble, brune mellomlinjer som avgrenser vingens midtfelt, men disse er ofte utydelige. Nyremerket er hvitt eller oransje med i alle fall antydning til en mørk ring inni, ringmerket er lysbrunt, nokså lite tydelig. Bakvingen er mørkt brungrå.

Levevis
-------

Arten lever på sumpige steder. I motsetning til sine slektninger lever larvene trolig ikke på gras, men i stengler og røtter av sverdlilje (*Iris pseudacorus*). De voksne sommerfuglene flyr i august – september.

Utbredelse
----------

Arten har en flekkvis forekomst i det nordlige Europa fra Irland i vest til Ukraina i øst. I Norge er den ikke vanig, men den er funnet å langt nord som Troms.

Referanser
----------

1. 1 2  «Artsdatabankens artsopplysninger». Artsdatabanken. 23. juli 2020. Besøkt 23. juli 2020.

Kilder
------

* Aarvik, L. Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri:
* *Amphipoea crinanensis* på UK moths:

Eksterne lenker
---------------

* (en) *lite stengelfly* i Encyclopedia of Life Rediger på Wikidata

* (en) *lite stengelfly* i Global Biodiversity Information Facility Rediger på Wikidata

* (no) *lite stengelfly* hos Artsdatabanken Rediger på Wikidata

* (sv) *lite stengelfly* hos Dyntaxa Rediger på Wikidata

* (en) *lite stengelfly* hos Fauna Europaea Rediger på Wikidata

* (en) *lite stengelfly* hos NCBI Rediger på Wikidata

* (en) *Kategori:Amphipoea crinanensis* – bilder, video eller lyd på Wikimedia Commons Rediger på Wikidata
Kaibakken var et viktig element i gjenreisningsbyen Kristiansund. Fjellene på Tustna er trukket inn av arkitekten som et bevisst motiv i byens hovedgate.  Foto: Harald Oppedal 
Øvreparken var et annet viktig element i gjenreisningsbyen. Den har sin akse rettet mot Freikollen.  Foto: Harald Oppedal 
**Gjenreisningsbyen** er Kristiansund kommunes tusenårssted. Gjenreisningsbyen utgjør Kristiansund sentrum. 

I 1992 feiret byen sitt 250-årsjubileum, men til tross for dette er det meste av bebyggelsen i sentrum fra 1940- og 1950-årene. Dette skyldes at i aprildagene 1940 ble Kristiansund sentrum bombet av tyske fly, som et resultat av dette ble tettbebyggelsen på to av de tre øyene totalt ødelagt. Gjenreisingen tok for alvor fatt da krigen var slutt. Planleggingen tok til allerede i 1940 i regi av Brente steders regulering (Steinkjer, Molde, Åndalsnes, Elverum). Bebyggelsen består av en meget sterk konsentrasjon av etterkrigshus «det ikke finnes maken til noe annet sted i Norge». Flere av disse «gjenreisningshusene» har kopier av gamle portaler som preger inngangspartiet.

Utviklingen av Gjenreisningsbyen er et samarbeid mellom kommunen, huseierne og reiselivet hvor bevisstgjøring av det spesielle, vedlikehold, holdningsskapende arbeid og overlevering til kommende generasjoner står i fokus. 

Arkitekt Sverre Pedersen, som ledet arbeidet i *Brente steders regulering* regnet reguleringsplanen for Kirkelandet i Kristiansund som ett av sine hovedverk.

En annen arkitekt som satte sitt preg på gjenreisingsarkitekturen i Kristiansund var Maja Melandsø som hadde arkitektpraksis i byen 10 år.

Kristiansund hovedgate Kaibakken, er sentral i gjenreisningsbyen.

Referanser
----------

1. ↑  «Kristiansund kommune», Møre og Romsdal kulturnett
2. ↑  Høringsuttalelse fra Riksantikvaren til Kristiansund kommune 2008[*død lenke*]

Eksterne lenker
---------------

* Offisiell nettested for gjenreisingsbyen Kristiansund
* Høringsuttalelse fra Riksantikvaren til Kristiansund kommune 2008[*død lenke*] (PDF)
* Nettportal gjenreisingsbyene
**Termodynamisk temperatur** er målingen på **absolutt temperatur**, der en avlesning av null på temperaturskalaen (tilsvarer −273,15 °C og −459,67 °F) angir det punktet hvor den grunnleggende fysiske egenskapen som gjennomsyrer materie med en temperatur, overførbar kinetisk energi på grunn av atombevegelse, begynner. I vitenskapen måles termodynamisk temperatur på Kelvin-skalaen og måleenheten er kelvin (enhetssymbol: K).

Termodynamisk temperatur er en av de viktigste parametrene for termodynamikk. Ved nullpunktet for termodynamisk temperatur, absolutt null, har partikkelbestanddelene av materie minimal bevegelse og kan ikke bli kaldere. Materiale ved absolutt null har ingen gjenværende overførbar gjennomsnittlig kinetisk energi, og den eneste gjenværende partikkelbevegelsen skyldes et stadig gjennomgripende kvantemekanisk fenomen som kalles nullpunktenergi. Selv om atomene i for eksempel en beholder med flytende helium som var nøyaktig på absolutt null, fremdeles ville vibrert litt på grunn av nullpunktenergi, kunne en varmemotor med slik helium som en av arbeidsfluidene aldri overføre netto kinetisk energi ( varmeenergi) til den andre arbeidsfluiden, og ingen termodynamisk arbeid kunne forekomme.

Temperatur uttrykkes vanligvis i absolutte termer når man vitenskapelig undersøker temperaturens innbyrdes forhold til visse andre fysiske egenskaper av materie, som bølgelengden til den utstrålte svartstråling eller dens trykk og volum (se Tilstandsligning). Absolutt temperatur er også nyttig ved beregning av kjemiske reaksjonshastigheter (se Arrhenius-ligning). Også, absolutt temperatur brukes vanligvis i kryogenikk og relaterte fenomener som superledningsevne, i henhold til følgende eksempelbruk: "Praktisk, tantalets overgangstemperatur (*Tc*) på 4,48 K (kelvin) er litt over 4,222 K som er kokepunktet for helium."

Kelvin-skalaen brukes også i hverdagen - ofte uten at folk skjønner det - på grunn av fargefilmfotografering og behovet for filmer som var kompatible med to typer wolfram-filament studiolys samt middagssol. Siden temperaturen på gjenstander som avgir svart stråling, som sol- og wolframfilamenter, lenge hadde blitt målt i kelvin, måles fargetemperaturen på fotografisk belysning - og til og med vanlige LED-pærer for rombelysning i dag - i kelvin, iht. følgende eksempelbruk: "For fotografer som ikke eier en fargetemperaturmåler, kan du belyse scenen med vanlige 3200 kelvin (varmhvite) LED-pærer og sette digitalkameraets hvite punkt til 'wolfram'."

Referanser
----------

1. ↑  Rankine, W. J. M. (1859). *A manual of the steam engine and other prime movers*. London: Richard Griffin and Co.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** GND
 |
Pistolhylster i plast med pistol
Et **hylster** er en oppbevaringstaske som er tilpasset elementet det skal bære og beskytte. Hylster kan festes i et belte eller liknende, eller har egne festemuligheter. Materialet som brukes kan variere, men det mest brukte er nylon, lær, plast og cordura. Forskjellige typer hylster er lårhylster, skulderhylster, hoftehylster og ankelhylster.

Lårhylster
----------

Lårhylster er en modifisert oppvaringstaske for håndvåpen eller kniv, montert på låret. Lårhylsteret låses som oftest på et hoftebelte i overkant og rundt låret med enten en eller to stropper. Hylsterets mening er å beskytte våpenet det oppbevarer samt å være lett tilgjengelig.

Feste
-----

Hylsteret kan feste pistolen på flere måter:

AvtrekkerbøylePå de fleste pistolhylstre holdes våpenet fast i hylsteret via avtrekkerbøylen, enten via en låsemekanisme eller bare at hylsteret er litt trangt og holder eller klikker våpenet på plass.
Sekundær låsingNoen hylstre har også sekundære låsemekanismer, for eksempel en flapp som tres over grepet.
LyktVed bruk av våpenlykt er det ofte ikke mulig å lage et hylster som holder våpenet etter avtrekkerbøylen, og de fleste slike hylstre holder derfor våpenet fast via lykten. Hylster, våpen og lykt bør da være utformet for å passe sammen.

Se også
-------

* Rumpetaske
I dart er **gjennomsnittlig poengsum** per tur et viktig mål på en spillers form. 

Jo lengre en kamp varer, jo vanskeligere er det å opprettholde et høyt gjennomsnitt, ettersom leg med lav poengsum eller bom på doble (for å starte eller avslutte en runde) bringer gjennomsnittet ned.

Det har vært rapportert gjennomsnitt på over 130 i turneringer, men verdensrekorder settes bare på tv-kamper, siden disse er enkle å verifisere.

Historie
--------

I 1979 var Bobby George den første spilleren til å kaste et gjennomsnitt på over 100 på tv i finalen av News of the World Darts Championship mot Alan Glazier.

I 2016 satte Michael van Gerwen den nåværende verdensrekorden for en tv-kamp med et snitt på 123.40 i Premier League mot Michael Smith.

I 2019 satte Peter Wright en rekord på 123.50 under Players Championship 29, som er det høyeste direktesendte resultatet noensinne i Professional Darts Corporation, men denne regnes ikke som et tv-sendt rekord ettersom den bare ble streamet online.

Referanser
----------

1. ↑  «Kyle Anderson hits World-Record Darting Average». Joshua Gorton. Besøkt 6. mars 2019.
2. ↑  Charles, Andy. «Michael van Gerwen breaks average record in Premier League match». Besøkt 14. mars 2020.
3. ↑  Smee, Gary. «Michael van Gerwen sets record televised average in Premier League».

| * v
* d
* r
Dart |
| --- |
| Glossar | 
* Oche
* Leg
* Sett
* Innertreff
* Gjennomsnittlig poengsum
* 9-dart

 |
| Spill | 
* 501
* Cricket
* Halve it

 |
| Organisasjoner | 
* British Darts Organisation
* World Darts Federation
* Professional Darts Corporation

 |
| Se også | 
* Delingen i dart (1994-2020)
* Darts world rankings
	+ PDC
* World Professional Darts Championship
	+ BDO
	+ PDC
	+ WDF

 |
**High North Research Documents** er en søketjeneste over åpent tilgjengelige vitenskapelige dokumenter som handler om, eller har relevans for nordområdene. Tjenesten er fritt tilgjengelig for alle.

Tjenesten bygger på alle åpent tilgjengelige vitenskapelige dokumenter verden over. En stadig økende andel av vitenskapelige dokumenter som produseres av ansatte ved universiteter og forskningsinstitusjoner gjøres fritt tilgjengelig for alle. High North RD har trukket ut de dokumenter som er vurdert som relevante for det sirkumpolare nord, og gjort dem tilgjengelig via en søketjeneste.

Tjenesten er utviklet og blir driftet av Universitetsbiblioteket i Tromsø i et samarbeid med Universitätsbibliothek Bielefeld som drifter *BASE* (Bielfeld Academic Search Engine), som inneholder vitenskapelige dokumenter fra hele verden. High North RD utgjør således et subsett av BASE, bestående utelukkende av nordområderelevante dokumenter.

Eksterne lenker
---------------

* High North Research Documents
* BASE (Bielfeld Academic Search Engine)